Tarbijakaitse ja Tehnilise Järelevalve Amet

|  |  |
| --- | --- |
|  | Kuupäev digiallkirjas nr 1-9/2968-4 |

|  |
| --- |
| **ELWIND hoonestusloa taotluse täiendatud versiooni esitamine** |

Esitasite 20.04.2023. kirjaga nr 16-7/22-17023-005 KIKile täiendamiseks Eesti-Läti meretuulepargi (ELWIND) hoonestusloa taotluse, millega KIK taotleb Majandus- ja Kommunikatsiooniministeeriumilt saadud volituse alusel avaliku veekogu koormamist tuuleelektrijaamaga ja selle ühendamiseks veekaabelliiniga.

Küsisime Teilt 18.05.2023. e-kirja teel hoonestusloa taotluse täiendamise tähtaja pikendamist nädala võrra, kuna otsustasite konkureerivate hoonestusloataotluste hindamise juhendi kohta laekunud ettepanekute alusel nimetatud juhendit täiendada. Täiendatud juhend avaldati 19.05.2023. TTJA nõustus ELWINDi hoonestusloa taotluse täiendamise ja taasesitamise tähtaega pikendama kuupäevani 26.05.2023.

Käesoleva kirjaga esitame täiendatud ELWINDi hoonestusloa taotluse, mis on viidud vastavusse Teie 20.04.2023. kirjas välja tooduga ja Teie poolt 19.05.2023. avaldatud konkureerivate hoonestusloa taotluste hindamise juhendi viimasele versioonile.

Oleme hoonestusloa taotluse põhidokumenti täiendanud järgnevates olulisemates aspektides:

1. Taotletava ELWIND’i hoonestusala puhverala laiust selle põhjaosas, vahetult Saare Wind Energy OÜ alast lõuna suunas, on laiendatud kahele kilomeetrile, arvestades, et Saare Wind Energy OÜ hoonestusloa menetlus on algatatud ja keskkonnamõjude hindamine käimas. Täiendatud hoonestusloa taotluses jääb nimetatud puhverala kogu ulatuses koormatava ala sisse. Puhverala koordinaadid on taotluses uuendatud.
2. Transpordiameti 18.04.2023 kirjas nr 7.2-4/23/6172-2 välja toodud oluliste laevateede paiknemisega on arvestatud ja selle informatsiooni alusel on taotluse objektiks oleva meretuulepargi hoonestusala piire muudetud. Koormatava ala piireid ja nurgapunktide koordinaadid on taotluses vastavalt muudetud.
3. Hoonestusluba taotletakse senise 50 (viiekümne) aasta asemel 40 (neljakümneks) aastaks, kuna see katab meretuulepargi rajamise, ekspluatatsiooni ja likvideerimiseks vajamineva perioodi.
4. Eraldiseisva dokumendina on hoonestusloataotlusele koostatud Lisa 4: „Hoonestusloa vastavus Ehitusseadustiku § 113⁹ lõikes 2 sätestatud kriteeriumitele tulenevalt TTJA poolt koostatud konkureerivate hoonestusloa taotluste hindamise juhendmaterjalile“, mis on struktureeritud juhendi ülesehituse alusel ja vastab Teie poolt 19.05.2023 avaldatud juhendmaterjali küsimustele määral, mis on riigi eelarendatava projekti puhul tänasel hetkel teada ja asjakohane.

Palume Teil hoida taotluse Lisa 4 asutusesiseseks kasutamiseks ja mitte TTJA dokumendiregistris avalikustada enne, kui kõik teised taotletava ELWINDi hoonestusalaga kattuvad hoonestusloa taotlused (täna teadaolevalt OÜ Utilitas Wind ja RWE Renewables Estonia OÜ) on arendajate poolt täiendatud ja TTJAle tähtajaks esitatud või esitamata jäetud.

Lugupidamisega

(allkirjastatud digitaalselt)

Andrus Treier

juhataja

Tõnn Tuvikene

627 4155

Tonn.Tuvikene@kik.ee